Bəxtiyar Məmmədov (jurnalist)

Bəxtiyar Miryusif oğlu  Məmmədov (təxəllüsü - Batı Yar Tanrı Yar) —Azərbaycanın Əməkdar jurnalisti (2012).

 Həyatı 
1973-cü il avqust ayının 19-da Ağdaş şəhərində anadan olub. 1980-ci ildə Ağdaş şəhər 2 saylı orta ümumtəhsil məktəbinin 1-ci sinfinə gedib. 1983-cü ildən Bakı şəhəri A.S.Makarenko adına rus dili təmayüllü orta ümumtəhsil internat məktəbində oxuyub. 1990-cı ildə orta məktəbin 11-ci sinif şagirdləri arasında keçirilən Respublika rus dili olimpiadasının qalibi olub və M.F.Axundov adına Azərbaycan Pedaqoji Rus Dili və Ədəbiyyatı İnstitutuna müsabiqədənkənar daxil olub. Həmin institutu 1995-ci ildə fərqlənmə diplomu ilə bitirib.

Əmək fəaliyyətinə 1989-cu ildə oxuduğu A.S.Makarenko adına məktəbdə texnik kimi başlayıb. Mətbuat sahəsində mütəmadi peşəkar fəaliyyətə 1997-ci ildə "Supersport" qəzetində müxbir vəzifəsində başlayıb. Məqalələri azərbaycanca "Batı Yar", "Batı Yar Tanrı Yar", rusca  "Баты Яр" və "Танры Яр" təxəllüsləri ilə dərc olunub.  Daha sonra qəzetin şöbə müdiri və texniki redaktoru olub. 2000-ci ildə Azərbaycan Respublikası Gənclər və İdman Nazirliyinin rəsmi orqanı olan "İdman" qəzetində şöbə müdiri vəzifəsində işləməyə başlayıb. Müxtəlif illərdə həmin qəzetin baş redaktor müavini, baş redaktorun əvəzi vəzifələrində çalışıb. Qəzetin həmkarlar ittifaqı təşkilatının sədri olub. 2001-ci ildə "Futbol+Qol" qəzetinin yaradıcı heyətində yer alıb. Peşəkar idman jurnalistikası sahəsində 10-dan artıq kütləvi və elektron informasiya vasitəsi ilə əməkdaşlıq edib. Azərbaycan və rus dillərində məqalələri dərc olunub.

2009-cu ildə Bakı metropolitenində "Metro" qəzetinin redaksiyasına müxbir vəzifəsinə qəbul olunub. 2010-2016-cı illərdə qəzetin redaktor müavini vəzifəsində çalışıb. 2016-cı il dekabrın 12-dən "Bakı Metropoliteni" QSC-nin mətbuat xidməti və ictimaiyyətlə əlaqələr şöbəsinin rəis müavini vəzifəsində çalışıb. 2018-ci il iyun ayının 12-dən "Bakı Metropoliteni" QSC-nin mətbuat xidməti və ictimaiyyətlə əlaqələr şöbəsinin rəisidir.
Azərbaycanda bədən tərbiyəsi və idman hərəkatı sahəsində dövlət siyasəti ilə bağlı 2 kitabın əsas müəlliflərindən biri olub. Bir neçə kitabın redaktoru olub.
Hazırda idman mövzusunda məqalələri "İdman" qəzetində və nəşrin internet saytında dərc olunur.

2012-ci il noyabrın 5-də Milli Olimpiya Komitəsinin 20 illiyi münasibətilə bədən tərbiyəsi və idman sahəsindəki fəaliyyətinə görə Azərbaycan Respublikası Prezidentinin Sərəncamı ilə "Əməkdar jurnalist" fəxri adına layiq görülüb.

Ailəlidir. 1 övladı var.

 İstinadlar 

Kateqoriya:Ağdaşda doğulanlar